คปภ.ติวเข้มแบงก์ขายประกันภัยลูกค้าโปร่งใส
คปภ. เปิดยุทธการเชิงรุกติวเข้ม กฎ กติกา ให้พนักงานแบงก์ขายประกันลูกค้าตรงไปตรงมา ป้องกันผู้ซื้อถูกเอาเปรียบไม่ได้รับความเป็นธรรม
2 พ.ค. 2562

คปภ. เปิดยุทธการเชิงรุกติวเข้ม กฎ กติกา ให้พนักงานแบงก์ขายประกันลูกค้าตรงไปตรงมา ป้องกันผู้ซื้อถูกเอาเปรียบไม่ได้รับความเป็นธรรม
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ. เร่งส่งเสริมความรู้ด้านกฎ กติกา ต่างๆ ให้กับพนักงานธนาคารที่มีใบอนุญาตนายหน้าประกันภัยได้รับรู้และเข้าใจการบังคับใช้ประกาศ คปภ. เนื่องจากการเสนอขายประกันผ่านช่องทางธนาคารพาณิชย์ มีอัตราเติบโตอย่างต่อเนื่อง
ดังนั้น สำนักงาน คปภ. จึงทำงานร่วมกับสมาคมธนาคารไทย เพื่อกำหนดแนวทางการเสนอขายผลิตภัณฑ์ประกันภัยผ่านธนาคาร ซึ่งประกอบด้วย การจัดให้มีหน่วยงานและบุคคลที่ทำหน้าที่รับผิดชอบเกี่ยวกับการเสนอขายกรมธรรม์ประกันภัยในระดับนโยบายและระดับปฏิบัติการ การจัดให้มีกฎ ระเบียบ คู่มือ หรือแนวปฏิบัติ ในการเสนอขายผลิตภัณฑ์ประกันภัยพร้อมบทลงโทษ กรณีพบการฝ่าฝืนหรือไม่ปฏิบัติ
นอกจากนี้ ธนาคารต้องจัดให้มีระบบการกำกับตรวจสอบติดตามสำหรับผู้ทำหน้าที่เสนอขายปฏิบัติตามกฎ ระเบียบหรือแนวปฏิบัติที่กำหนดไว้ พร้อมทั้งออกข้อแนะนำประชาชน 12 ข้อ ในการซื้อผลิตภัณฑ์ประกันภัยผ่านช่องทางธนาคาร ซึ่งต้องเป็นผลิตภัณฑ์ประกันภัยแบบง่ายๆ ที่ไม่ซับซ้อน ประชาชนสามารถเข้าใจได้
สำหรับการเสนอขายกรมธรรม์ประกันภัยผ่านทางธนาคาร คปภ. ยังได้กำหนดให้บริษัทต้องขอคำยืนยันจากลูกค้าภายในเจ็ดวันนับแต่วันที่บริษัทส่งกรมธรรม์ประกันภัยให้แก่ผู้เอาประกันภัย หากผู้เอาประกันภัยพบว่าไม่ตรงกับความต้องการ หรือไม่ตรงกับการเสนอขาย ผู้เอาประกันภัยมีสิทธิในการขอยกเลิกกรมธรรม์ประกันภัยได้ โดยได้รับคืนเบี้ยประกันภัยเต็มจำนวนไม่หักค่าใช้จ่ายใดๆ ทั้งสิ้น